Անաստասիա (առանձնատուն, Յալթա)

«Անաստասիա» առանձնատուն (), շքատուն Ղրիմի 
Յալթա քաղաքում։ Կառուցվել է 20-րդ դարի սկզբին ճարտարապետ Նիկոլայ Կրասնովի նախագծով։

Պատմություն
20-րդ դարի սկզբին «Անաստասիա» շքատան նախագիծը մշակել է Լիվադիական թագավորական պալատի հեղինակ, յալթացի հայտնի ճարտարապետ Նիկոլայ Կրասնովը։ Ճարտարապետը կատարել է կայսր Նիկոլայ II-ի պատվերը, իսկ շքատունը նախատեսված էր կայսրի դստեր` Անաստասիայի համար։ Առանձնատան շինարարությունն ավարտվել է 20-րդ դարի սկզբին և թագավորի դստեր պատվին այն կոչվել է «Անաստասիա» շքատուն։

Ներկա պահին առանձնատունը «դուրս է բերված ճարտարապետական ​​հուշարձանի կարգավիճակից», այսինքն` այն կարող է վերակառուցել առանց հատուկ թույլտվության։ Տունը գտնվում է այն նույն հողակտորի վրա, որտեղ կայսրը որդու` Ալեքսեյի համար կառուցել է ևս մեկ տուն (այժմ այս առանձնատունը պատկանում է ուկրաինացի մի ազդեցիկ քաղաքական գործչի)։ Ընդհանուր տարածքը անօրինականորեն ցանկապատված է։

Տան ներկայիս սեփականատերը վերականգնման ժամանակ չի պահպանել շինության պատմական տեսքը, և շենքն արտաքնապես շատ է փոխվել. պատշգամբները և ծածկապատշգամբը վերափոխվել են բնակելի սենյակների։ Ճարտարապետության նախկին «թեթևությունն» այլևս չկա, և շքատունը քիչ է հիշեցնում Կրասնովի ստեղծագործությունը։

Ռոմանովների նախկին թագավորական ընտանիքին պատկանած տունը գտնվում է Յալթայում, Պոլիկուրովսկի բլրի արևելյան կողմում։

«Անաստասիա» առանձնատունը կինոյում 
1980 թվականին այստեղ նկարահանվել է «Մոսֆիլմ» կինոստուդիայի «Հանգստացողների կյանքից» ֆիլմը, որի պրեմիերան տեղի է ունեցել 1981 թվականի ապրիլին։

Ծանոթագրություններ 

Յալթայի շենքեր և կառույցներ
20-րդ դարի հիմնադրումներ Ռուսաստանում